2025-2026-мĕш вĕренÿ çулĕ

Шкул шайĕнчи олимпиада

Чăваш чĕлхипе литератури

7 класс

Ыйтусем

Олимпиада ирттермелли вăхăт – 120 минут

Кашни ыйтăва тĕрĕс хуравласан чи нумаййи 61 балл пухма пулать

1. Сăнавсене тĕрĕс вырнаçтарăр. Тĕрĕс хуравшăн – 5 балл.

|  |  |
| --- | --- |
| Юрсăр хĕл – | юр çăвать. |
| Пĕлĕтсем çиле хирĕç шăваççĕ – | çанталăк сивĕтет. |
| Кăмакара вутă шартлатать – | çил-тăвăл палли. |
| Хĕллехи çиçĕм – | сивĕ хаярланать. |
| Ахрăм инçете кайсан – | çăкăрсăр çу. |

2. *Çиçĕм, ахрăм, çил-тăвăл* сăмахсене вырăсла куçарăр. Тĕрĕс хуравшăн – 6 балл.

3. а) *Куçук 8 çул тултарсан шкулта вĕренме пуçларĕ. ă) Кукаçи 80 тултарчĕ.*

Хисеп ячĕсене сăмахпа çырăр. Тĕрĕс хуравшăн – 5 балл.

4. а*) Кил-йышăм вĕлле пек ĕçлетĕр ачам-пăчам хурт-хăмăр пек сĕрлетĕр вылятăр та култăр утар вăйне куртăр.*

*ă) Ялăм-йышăмпа кÿршĕмпе хăна-вĕрлесемпе ылмаштарма пĕр пуçран пин пуçа çитмелĕхне пар*.

Пĕр йышши членсене тупса палăртăр, кирлĕ çĕрте чарăну палли лартăр. Тĕрĕс хуравшăн – 6 балл.

5. 4-мĕш ĕçре панă предложенисенчен мăшăр сăмахсене çырса илĕр. Тулли хуравшăн – 5 балл.

6. Вырăс халăхĕн «Çарăк» ятлă юмах пур. *Çарăк* сăмаха вырăсла куçарăр. Тĕрĕс хуравшăн – 5 балл.

7. Çак сăвă йĕркисене кам çырнă? Сăвă ятне çырăр. Тĕрĕс хуравшăн – 5 балл.

*Çепĕççĕн, сулмаклăн,*

*Савăккăн, хăватлăн*

*Янăратăн эсĕ, ман тăван чĕлхем.*

*Тимĕре тататăн,*

*Чул сăрта вататăн,*

*Сÿннĕ вучахра та эс чĕртен хĕлхем!*

*8.* Мĕн вăл *сăнав*? Мĕн вăл *сăнлани?* Тĕрĕс хуравшăн – 8 балл.

9. Михаил Кузьмич Кузьмин ăçта çуралнă? Унăн псевдонимне пĕлетĕр-и? Тулли хуравшăн – 6 балл.

10. *«Пирĕн йăх»* ятлă хайлав çырăр. Тăванлăх-хурăнташлăх ячĕсемпе усă курăр.Тулли хуравшăн – 10 балл.